Document ID: 32014R0650

KOMISSION TÄYTÄNTÖÖNPANOASETUS (EU) N:o 650/2014,
annettu 4 päivänä kesäkuuta 2014,
toimivaltaisten viranomaisten julkistettavaksi Euroopan parlamentin ja neuvoston direktiivin 2013/36/EU mukaisesti kuuluvien tietojen muotoa, rakennetta, sisällysluetteloa ja vuotuista julkistamisajankohtaa koskevista teknisistä täytäntöönpanostandardeista
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta 26 päivänä kesäkuuta 2013 annetun Euroopan parlamentin ja neuvoston direktiivin 2013/36/EU (1) ja erityisesti sen 143 artiklan 3 kohdan,
sekä katsoo seuraavaa:
(1)
Direktiivissä 2013/36/EU edellytetään, että toimivaltaiset viranomaiset julkistavat tiettyjä tietoja, jotta pankkialan sisämarkkinat toimisivat yhä tehokkaammin ja unionin kansalaiset voisivat hyötyä asianmukaisesta läpinäkyvyydestä. Julkistettavien tietojen olisi mahdollistettava eri jäsenvaltioiden toimivaltaisten viranomaisten soveltamien lähestymistapojen ja menettelyjen asianmukainen vertaaminen.
(2)
Kaikilta toimivaltaisilta viranomaisilta saadut tiedot olisi arvioinnin edelleen helpottamiseksi julkistettava yhteisessä muodossa, ajantasaistettava säännöllisesti ja asetettava saataville yhdessä sähköisessä osoitteessa. Direktiivin 2013/36/EU VIII osaston mukaiset valvontatietojen julkistamisvaatimukset kattavat vakavaraisuuden sääntelyn kokonaisuudessaan. Näissä teknisissä standardeissa keskitytään sen sijaan niihin valvontatehtäviin, jotka johtuvat mainitusta direktiivistä sekä Euroopan parlamentin ja neuvoston asetuksesta (EU) N:o 575/2013 (2).
(3)
Tämä asetus perustuu teknisten sääntelystandardien luonnoksiin, jotka Euroopan pankkiviranomainen, jäljempänä ’EPV’, on toimittanut komissiolle.
(4)
EPV on järjestänyt avoimia julkisia kuulemisia niistä teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt lausunnon asetuksen (EU) N:o 1093/2010 (3) 37 artiklan mukaisesti perustetulta pankkialan osallisryhmältä,
ON HYVÄKSYNYT TÄMÄN ASETUKSEN:
1 artikla
Lait, asetukset, hallinnolliset määräykset ja yleisohjeet
Toimivaltaisten viranomaisten on direktiivin 2013/36/EU 143 artiklan 1 kohdan a alakohdan nojalla julkistettava asianomaisessa jäsenvaltiossa annetut lait, asetukset, hallinnolliset määräykset ja yleisohjeet, jotka liittyvät vakavaraisuuden sääntelyyn, käyttämällä liitteessä I olevissa 1-8 osassa vahvistettuja sovellettavia lomakkeita.
2 artikla
Vaihtoehdot ja harkintavalta
Toimivaltaisten viranomaisten on direktiivin 2013/36/EU 143 artiklan 1 kohdan b alakohdan nojalla julkistettava tiedot unionin oikeuden sallimien vaihtoehtojen ja harkintavallan käyttötavasta liitteessä II olevissa 1-12 osassa vahvistetuilla sovellettavilla lomakkeilla.
3 artikla
Vakavaraisuuden arviointiprosessissa sovellettavat yleiset kriteerit ja menetelmät
Toimivaltaisten viranomaisten on direktiivin 2013/36/EU 143 artiklan 1 kohdan c alakohdan nojalla julkistettava tiedot kyseisen direktiivin 97 artiklassa tarkoitetussa vakavaraisuuden arvioinnissa soveltamistaan yleisistä kriteereistä ja menetelmistä käyttämällä liitteessä III vahvistettua lomaketta.
4 artikla
Koostetut tilastotiedot
Toimivaltaisten viranomaisten on direktiivin 2013/36/EU 143 artiklan 1 kohdan d alakohdan nojalla julkistettava tiedot vakavaraisuuskehikon tärkeimpien osien täytäntöönpanoa koskevista koostetuista tilastotiedoista käyttämällä liitteessä IV olevissa 1-6 osassa vahvistettuja lomakkeita.
5 artikla
Vuotuinen julkistamisajankohta
Toimivaltaisten viranomaisten on julkistettava direktiivin 2013/36/EU 143 artiklan 1 kohdassa luetellut tiedot yhdessä sähköisessä osoitteessa ensimmäisen kerran viimeistään 31 päivänä heinäkuuta 2014.
Toimivaltaisten viranomaisten on ajantasaistettava kyseisen direktiivin 143 artiklan 1 kohdan d alakohdassa tarkoitetut tiedot vuosittain viimeistään 31 päivänä heinäkuuta käyttäen tilannepäivänä edellisen vuoden joulukuun 31 päivää.
Toimivaltaisten viranomaisten on ajantasaistettava kyseisen direktiivin 143 artiklan 1 kohdan a-c alakohdassa tarkoitetut tiedot säännöllisesti ja vuosittain viimeistään 31 päivänä heinäkuuta, paitsi jos julkistetut tiedot eivät ole muuttuneet.
6 artikla
Loppusäännökset
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä kesäkuuta 2014.

Labels: 7
2
12
3